Philippe Coutinho s-ar putea întoarce la clubul la care s-a format, Vasco da Gama, în viitoarea fereastră de transferuri de la mijlocul sezonului din Brazilia, potrivit presei sportive din această ţară, scrie Xinhua, potrivit Agerpres.
Clubul sud-american pregăteşte o ofertă pentru a semna, mai întâi sub formă de împrumut, cu jucătorul de 31 de ani, cu opţiune de achiziţionare definitivă, a informat luni Globo Esporte.
Coutinho, care a petrecut acest sezon la Al-Duhail, din Qatar, mai are doi ani de contract cu Aston Villa, dar nu este de aşteptat ca el să facă parte din planurile echipei din Premier League pentru sezonul viitor.
Fostul internaţional brazilian s-a alăturat lui Vasco da Gama la vârsta de 16 ani şi a avut 19 apariţii la prima echipă înainte de a pleca la Inter Milano. El a mai avut perioade când a jucat la Espanyol Barcelona, Liverpool, FC Barcelona şi Bayern Munchen.
Perioada de transferuri în Brazilia se desfăşoară între 10 iulie - 2 septembrie.